Din hija ħarsa lejn l-istejjer ewlenin fil-ġurnali tal-lum, is-Sibt, 31 ta' Ottubru, 2020. L-Orizzont L-Orizzont jirrapporta li t-tifla li ma ġietx ritornata lill-familja li kienet qed tieħu ħsiebha tinsab il-Ġermanja wara li ommha jidher li għamlet użu minn passaport falz biex telqu minn Malta. F'rapport ieħor fuq il-faċċata tal-Orizzont naqraw li għall-ewwel darba mit-2 ta' Ottubru, ilbieraħ ġew irreġistrati aktar każijiet ta' nies li fiequ milli każijiet ġodda ta' Covid-19. Dan hekk kif minn total ta' 3,075 swab tests li saru bejn il-Ħamis u l-Ġimgħa rriżultaw 76 każi ġodda u fiequ 110. The Malta Independent jirrapporta li l-ekx Avukat Ġenerali Peter Grech ilbieraħ iddefenda d-deċiżjonijiet kontroversjali tiegħu, u qal li rrifjuta suġġeriment li kien tah l-eks assistent kummissarju tal-pulizija Silvio Valletta għal inkjesta maġisterjali dwar Pilatus Bank. Kien qal li ma jiftaħx inkjesta maġisterjali fuq post fuq blog. Dr Grech kien qed jixhed fl-inkjesta pubblika dwar il-qtil ta' Daphne Caruana Galizia. The Malta Independent jirrapporta li l-kap eżekuttiv tal-MFSA Joe Cuschieri u l-avukat Edwina Licari ssospendew lilhom infushom, waqt li l-avukat Licari rriżenjat mill-bord tal-FIAU wara li sar magħruf li fl-2018, marru Las Vegas ma' Yorgen Fenech. Ir-ritratt ta' The Malta Independent juri lill-Kardinal elett Mario Grech u lill-Arċisqof Charles J. Scicluna mal-wasla ta' Monsinjur Grech f'Malta. The Malta Independent jirrapporta wkoll li l-għadd ta' każi attivi ta' Covid-19 naqas għall-ewwel darba mit-2 ta' Ottubru, hekk kif in-numru ta' pazjenti li fiequ mill-virus kien akbar minn dak ta' każi ġodda. In-Nazzjon In-Nazzjon f'rapport bit-titlu "Robert Abela għandu jerfa' r-responsabilità" jgħid li wara li l-Partit Nazzjonalista sejjaħ għat-tkeċċija tal-Kap Eżekuttiv tal-MFSA Joe Cuschieri wara li ġie żvelat kif dan, ftit wara li ġie maħtur Kap Eżekuttiv tal-Malta Financial Services Authority (MFSA), mar fuq btala privata mħallsa minn Yorgen Fenech flimkien mal-istess Yorgen Fenech u serva bħala konsulent privat tiegħu, ilbieraħ tħabbar li Joe Cuschieri ssospenda lilu nnifsu sakemm issir investigazzjoni. Jgħid li anke l-avukat tal-MFSA Edwina Licari ssospendiet lilha nnifisha wara li kienet ikkuntatjata mill-Ministru għall-Finanzi Edward Scicluna. Naqraw li l-Partit Nazzjonalista, iżda, innota kif il-jum ta' qabel Robert Abela ddefenda fuq l-istazzjon tal-Istat lill-istess Joe Cuschieri u għalhekk jgħid li għandu jerfa' r-responsabilità talli ddefenda aġir indifensibbli bil-politika ta' xejn mhu xejn li qiegħda tkompli ttappan ir-reputazzjoni ta' Malta u tqiegħed f 'periklu eluf ta' impjiegi ta' ħaddiema. In-Nazzjon f'rapport ieħor jgħid li tħabbret il-mewt tat-tnax-il persuna f'ġimgħa waqt li kienet pożittiva bil-coronavirus. Times of Malta jirrapporta li Joseph Cuschieri, il-Kap Eżekuttiv tal-Awtorità tas-Servizzi Finanzjarji, u l-avukat Edwin Licari ssospendew lilhom infushom minħabba l-vjaġġ f'Las Vegas li tħallas mis-suspettat bil-qtil Yorgen Fenech. Il-Ministeru tal-Finanzi lbieraħ qal li Dr Licari rriżenjat ukoll minn membru tal-bord tal-gvernaturi tal-Financia Intelligence Analysis Unit. Fi storja oħra fuq il-faċċata ta' Times of Malta naqraw ukoll li ħafna restoranti u stabbilimenti oħra tal-ikel mhux se jservu alkoħol għal dan ix-xahar minħabba r-regolamenti l-ġodda li daħħlu fis-seħħ biex titrażan l-imxija tal-Covid-19. Dan hekk kif ir-restrizzjonijiet ħarġu fid-deher difett li hemm fis-sistema tal-liċenzjar, hekk kif ħafna minnhom huma liċenzjati bħala snack bars. Ir-ritratt ta' Times of Malta juri ħaddiema tas-salvataġġ u persuni qed ifittxu għall-persuni li nqabdu taħt il-bini mġarraf f'Izmir wara terremot qawwi li seħħ fit-Turkija.